5.4.2023 г.
BG
Официален вестник на Европейския съюз
C 125/475 Четвъртък, 15 септември 2022 r.
БШ.
като има предвид, че приемането на новия закон не беше предшествано от каквато и да е обществена консултация, като също така не бяха проведени преки консултации с НПО, което е в противоречие с препоръката на Венецианската комисия в нейното становище от 20 юни 2017 г., че обществената консултация следва да включва, доколкото е възможно, всички организации на гражданското общество, чийто статут, финансиране или сфери на дейност ще бъдат засегнати в резултат на влизането в сила на това законодателство; като има предвид, че съгласно новия закон тези организации вече могат да бъдат подлагани на редовни финансови проверки от Държавната сметна палата; като има предвид, че организациите на гражданското общество са загрижени, че Държавната сметна палата, чиято основна функция е да наблюдава използването на публични средства, а не на частни дарения, ще бъде използвана за оказване на по-голям натиск върху тях; като има предвид, че организациите на гражданското общество предупредиха, че с новия закон за НПО държавата се намесва в автономността на сдруженията на организации, създадени въз основа на правото на сдружаване, неприкосновеността на личния живот на гражданите, които защитават обществения интерес, и че това е в ущърб на упражняването на свободата на изразяване на мнение и на демократичната общественост като цяло; като има предвид, че Държавната сметна палата започна проверки на десетки НПО на 17 май 2022 г., като поиска техните счетоводни политики и политики за управление на паричните средства;
БЩ. като има предвид, че на 23 юли 2021 г. беше обявено, че не е постигнато споразумение между държавите донори от Европейското икономическо пространство и безвъзмездните средства от Исландия, Лихтенщайн и Норвегия — относно назначаването на оператор на фонд, който да управлява финансирането за гражданското общество в Унгария; като има предвид, че в резултат на това по време на текущия период на финансиране няма да бъдат изпълнявани никакви програми, което ще обезсили финансирането в размер на 214,6 милиона евро, което е било заделено за Унгария;
ВА. като има предвид, че в съвместното им становище от 17 декември 2018 г. относно раздел 253 от Закон XLI от 20 юли 2018 г. за изменение на някои данъчни закони и други свързани закони и относно специалния данък върху имиграцията Венецианската комисия и ОССЕ/БДИПЧ заявиха, че данъкът от 25 % върху финансовата подкрепа за дейност в подкрепа на имиграцията, осъществявана в Унгария, или върху финансовата подкрепа за дейностите на организация със седалище в Унгария, която извършва дейност в подкрепа на имиграцията, не отговаря на изискването за законосъобразност и представлява неоправдана намеса в правото на свобода на изразяване и на сдружаване на засегнатите НПО;
ВБ. като има предвид, че в своя доклад от 21 май 2019 г. след посещение в Унгария от 4 до 8 февруари 2019 г. комисарят по правата на човека на Съвета на Европа подчерта, че законодателните мерки са довели до стигматизиране и криминализиране на дейности на гражданското общество, които следва да се считат за напълно легитимни в едно демократично общество и упражняват непрекъснат възпиращ ефект върху НПО, като отбелязва, че някои от правните разпоредби са изключително неясни, произволни и не се прилагат на практика;
ВВ. като има предвид, че в доклада си от 11 май 2020 г. след посещение в Унгария от 10 до 17 юли 2019 г. специален докладчик на ООН за човешките права на мигрантите отбеляза, че организациите на гражданското общество, работещи в областта на правата на мигрантите в Унгария, са срещнали множество пречки при извършването на своята законна и важна работа вследствие на законодателни изменения, финансови ограничения и други оперативни и практически мерки, предприети от съответните органи; като има предвид, че специалният докладчик на ООН отбеляза също така, че редица организации на гражданското общество са били подложени на кампании за оклеветяване, в някои случаи последвани от административни или наказателни разследвания;
Правото на равно третиране, включително правата на ЛГБТИК
ВГ. като има предвид, че на 13 юли 2022 г. Комисията посочи в главата относно Унгария от Доклада относно върховенството на закона за 2022 г., че на унгарския комисар по основните права са били предоставени повече правомощия, но че надеждността му е била понижена вследствие на опасения относно неговата независимост; като има предвид, че в доклада и препоръките от виртуалната сесия на неговата подкомисия по акредитация, проведена в периода 14– 25 март 2022 г., Международният координационен комитет на националните институции за насърчаване и защита правата на човека към ООН препоръча комисарят по основните права да бъде понижен до статут Б, тъй като подкомисията не е получила писмените доказателства, необходими, за да се установи, че комисарят ефективно е изпълнил мандата си по отношение на уязвими групи като етнически малцинства, ЛГБТИК лица, защитници на правата на човека, бежанци и мигранти, или по свързани с правата на човека важни въпроси, като медийния плурализъм, гражданското пространство и независимостта на съдебната власт; като има предвид, че подкомисията счете, че комисарят е действал по начин, който сериозно е застрашил спазването на Парижките принципи относно критериите за стандарти за националните институции за защита правата на човека; като има предвид, че подкомисията също така отбеляза проблеми при процеса на подбор и назначаване и при работните отношения и сътрудничеството с организации на гражданското общество и защитници на правата на човека;